Document ID: 32005R1540

KOMMISSIONENS FORORDNING (EF) Nr. 1540/2005
af 22. september 2005
om anvendelse af den særlige oksekødspræmie i 2004 i Irland og Det Forenede Kongerige
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1254/1999 af 17. maj 1999 om den fælles markedsordning for oksekød (1), særlig artikel 50, andet led, og
ud fra følgende betragtninger:
(1)
I henhold til artikel 4, stk. 1, i forordning (EF) nr. 1254/1999 kan oksekødsproducenter, der holder handyr på deres bedrifter, modtage en særlig præmie. Efter forordningens artikel 4, stk. 2, blev den særlige præmie ydet for to aldersgrupper. I den »første aldersgruppe«, jf. nævnte forordnings artikel 4, stk. 2, litra a) og b), første led, ydes den særlige præmie én gang i hver tyrs levetid, efter at den har nået en alder på ni måneder, og for stude første gang, når de er ni måneder gamle. I den »anden aldersgruppe«, jf. forordningens artikel 4, stk. 2, litra b), andet led, udbetales den særlige præmie for stude anden gang, efter at de har nået en alder af 21 måneder. Efter forordningens artikel 4, stk. 4, skulle, når det samlede antal tyre fra en alder af ni måneder og stude af en alder fra ni til 20 måneder, for hvilke der blev indgivet ansøgning, og som opfyldte betingelserne for ydelse af den særlige præmie, overskred det regionale loft som omhandlet i forordningens bilag I, det samlede antal præmieberettigede dyr i den første og den anden aldersgruppe nedsættes tilsvarende for hver producent for det pågældende år.
(2)
Efter at Irland og Det Forenede Kongerige har besluttet fra den 1. januar 2005 at anvende den enkeltbetalingsordning, der er fastsat i Rådets forordning (EF) nr. 1782/2003 af 29. september 2003 om fastlæggelse af fælles regler for den fælles landbrugspolitiks ordninger for direkte støtte og om fastlæggelse af visse støtteordninger for landbrugere og om ændring af forordning (EØF) nr. 2019/93, (EF) nr. 1452/2001, (EF) nr. 1453/2001, (EF) nr. 1454/2001, (EF) nr. 1868/94, (EF) nr. 1251/1999, (EF) nr. 1254/1999, (EF) nr. 1673/2000, (EØF) nr. 2358/71 og (EF) nr. 2529/2001 (2), har et stort antal landbrugere ønsket at modtage den særlige præmie for deres præmieberettigede kreaturer, inden ordningen udløber den 31. december 2004. Antallet af dyr, der blev indgivet ansøgning om for kalenderåret 2004, var derfor langt større end i de foregående år.
(3)
Stigningen i antallet af ansøgninger for kalenderåret 2004 i Irland og Det Forenede Kongerige for dyr i den første aldersgruppe var langt større end i 2003 og førte til meget store overskridelser af de pågældende regionale lofter. Stigningen i antallet af præmieansøgninger for dyr i den anden aldersgruppe var også bemærkelsesværdig i forhold til de foregående år. Den stigning var dog langt mindre end stigningen i antallet af ansøgninger for dyr i den første aldersgruppe.
(4)
Ifølge artikel 4, stk. 4, i forordning (EF) nr. 1254/1999 skulle den meget store overskridelse af det regionale loft medføre en tilsvarende nedsættelse af alle præmieansøgninger. Da ordningen udløb den 31. december 2004, er det faktiske formål med en tilsvarende nedsættelse af ansøgningerne for dyr i den anden aldersgruppe ikke mere relevant, fordi de dyr, der kunne ansøges om præmie for i den første aldersgruppe, ikke mere vil være præmieberettigede i den anden aldersgruppe. Anvendes den nedsættelse, der er fastsat i artikel 4, stk. 4, i forordning (EF) nr. 1254/1999 for begge aldersgrupper, vil det medføre en urimeligt stor sanktionering af de producenter, der i 2004 ansøgte om præmier for dyr i den anden aldersgruppe. Det forhold, at den særlige præmie ikke anvendes i Irland og Det Forenede Kongerige efter den 31. december 2004, har derfor skabt et specifikt praktisk problem på markedet, som skal løses, for at undgå urimeligt alvorlige konsekvenser for disse landbrugere. Det er derfor nødvendigt at træffe passende foranstaltninger til at reducere sanktioneringen af disse producenter.
(5)
Med henblik på at begrænse virkningerne for Irland og Det Forenede Kongerige i kalenderåret 2004 af den nedsættelse, der skyldes den meget store overskridelse af loftet for dyr i den første og den anden aldersgruppe, bør betalingerne af den særlige præmie for dyr i den anden aldersgruppe sættes til at være lig med det gennemsnitlige antal betalinger for dyr i den samme aldersgruppe, for hvilke præmien blev udbetalt i kalenderårene 2001, 2002 og 2003.
(6)
Ifølge artikel 13, stk. 1, i forordning (EF) nr. 1254/1999 kan producenter, der modtager den særlige præmie, være berettiget til at modtage et ekstensiveringsbeløb, hvis de pågældende bedrifter for det pågældende kalenderår overholdt den belægningsgrad, der er fastsat i nævnte forordnings artikel 13, stk. 2. Ekstensiveringsbeløbet bør udbetales for de dyr i den anden aldersgruppe, der er godkendt til at modtage den særlige præmie, og som blev holdt på bedrifter, der overholder den belægningsgrad, som er fastsat i forordningens artikel 13, stk. 2.
(7)
Efter artikel 22, stk. 2, første led, i forordning (EF) nr. 1254/1999 skulle udbetalinger foretages senest den 30. juni 2005. I betragtning af de særlige omstændigheder i forbindelse med ophøret af den særlige præmieordning bør de nævnte ekstraordinære udbetalinger dog foretages senest den 15. oktober 2005.
(8)
Forvaltningskomitéen for Oksekød har ikke afgivet udtalelse inden for den af formanden fastsatte frist -
UDSTEDT FØLGENDE FORORDNING:
Artikel 1
1. Uanset artikel 4, stk. 4, i forordning (EF) nr. 1254/1999 er det maksimale antal dyr, der er omhandlet i nævnte forordnings artikel 4, stk. 2, litra b), andet led, og som den særlige præmie kan udbetales for i kalenderåret 2004, i Irland og Det Forenede Kongerige på:
-
Irland: 849 400
-
Det Forenede Kongerige: 938 100.
2. Ekstensiveringsbeløbet kan udbetales for de dyr, der er omhandlet i artikel 4, stk. 2, litra b), andet led, i forordning (EF) nr. 1254/1999, der er godkendt til at modtage den særlige præmie, og som holdes på bedrifter med den belægningsgrad, som er fastsat i nævnte forordnings artikel 13, stk. 2.
3. Uanset artikel 22, stk. 2, første led, i forordning (EF) nr. 1254/1999 foretages de i stk. 1 og 2 omhandlede udbetalinger senest den 15. oktober 2005.
Artikel 2
Denne forordning træder i kraft på syvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 22. september 2005.

Labels: 18
15
5
6